Vos omnes et singulos in Christo dilectos Nylandie commorantes salutamus jn eodem Domino Jesv Christo. Et quia post informacionem vobis per nos factam acquieuistis sanis nostris consiliis, ymo verius preceptis Dei, dicentis in ewangelio: reddite que sunt regis regi et que sunt Dej Deo, justum est, vt hec premissa et promissa efficaciter impleantur. Volumus igitur et mandamus, quatenus mathskuth decem marcarum butirj, vel earum valor, vna cum aliis minutis obuencionibus restantibus exhibeatur sacerdotibus infra festum sancti Henrici proxime nunc futurum. Decime vero tam ecclesie quam sacerdotales infra festum purificacionis nunc proximum integraliter deferantur ad ecclesiam sub clauibus tutorum et presbiterj reponende; alioquin contumaces singulj erunt rej in tribus marcis et exclusi ab ecclesie liminibus, donec fecerint quod tenentur. Quicunque vero temerarie presumpserit auctoritate propria suas decimas vsurpare sibi titulo empcionis uel quouis alio modo, ad ecclesias non delatas et repositas, vt est dictum, tanquam raptor vtique puniendus et exclusus ab ecclesie liminibus, donec satisfaccione premissa fecerit quod tenetur. Dominus vero Johannes de Tenalia, canonicus Arosiensis (ͻ: Aboensis), assumpto secum domino Remboldo de Karis, habeat prouisionem hoc anno medietatis decimarum sancto Henrico debitarum et satisfaciat fabrice ecclesie Aboensis. Jn Christo valete. Scriptum Borghaa anno Dominj mccclx secundo, sabbato infra octauas epyphanie, nostro sub secreto.